Document ID: 32000D0585

Απόφαση της Επιτροπής
της 7ης Σεπτεμβρίου 2000
για τον καθορισμό των όρων σχετικά με την υγεία των ζώων και τη δημόσια υγεία καθώς και της κτηνιατρικής πιστοποίησης για τις εισαγωγές κρέατος αγρίων και εκτρεφομένων θηραμάτων και κουνελιών από τρίτες χώρες και για την κατάργηση των αποφάσεων 97/217/ΕΚ, 97/218/ΕΚ, 97/219/ΕΚ και 97/220/ΕΚ
[κοινοποιηθείσα υπό τον αριθμό Ε(2000) 2492]
(Κείμενο που παρουσιάζει ενδιαφέρον για τον ΕΟΧ)
(2000/585/EΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/474/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(1), όπως τροποποιήθηκε από την οδηγία 1999/89/ΕΚ(2), και ιδίως τα άρθρα 11, 12 και 14,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο I του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ(3), όπως τροποποιήθηκε τελευταία από την οδηγία 97/79/ΕΚ(4), και ιδίως το άρθρο 10,
την οδηγία 92/45/ΕΟΚ του Συμβουλίου, της 16ης Ιουνίου 1992, για τα υγειονομικά προβλήματα και τα προβλήματα υγειονομικού ελέγχου σχετικά με τη θανάτωση άγριων θηραμάτων και την εμπορία κρέατός τους(5), όπως τροποποιήθηκε τελευταία από την οδηγία 97/79/ΕΚ, και ιδίως το άρθρο 16 παράγραφος 2 στοιχείο γ), και παράγραφος 3,
Εκτιμώντας τα ακόλουθα:
(1) Στην απόφαση 97/217/ΕΚ της Επιτροπής(6), όπως τροποποιήθηκε τελευταία από την απόφαση 2000/161/ΕΚ(7), ορίζονται ομάδες τρίτων χωρών, οι οποίες δύνανται να χρησιμοποιούν την κτηνιατρική πιστοποίηση για εισαγωγές κρέατος αγρίων θηραμάτων, κρέατος εκτρεφομένων θηραμάτων και κρέατος κουνελιών από τρίτες χώρες.
(2) Η απόφαση 97/218/ΕΚ της Επιτροπής(8) καθορίζει τους όρους σχετικά με την υγεία των ζώων και τη δημόσια υγεία καθώς και την κτηνιατρική πιστοποίηση για τις εισαγωγές κρέατος αγρίων θηραμάτων (εκτός από κρέας αγριοχοίρου) από τρίτες χώρες.
(3) Η απόφαση 97/219/ΕΚ της Επιτροπής(9), όπως τροποποιήθηκε τελευταία από την απόφαση 2000/162/ΕΚ(10), καθορίζει τους όρους σχετικά με την υγεία των ζώων και τη δημόσια υγεία καθώς και την κτηνιατρική πιστοποίηση για τις εισαγωγές κρέατος εκτρεφομένων θηραμάτων και κρέατος κουνελιού από τρίτες χώρες.
(4) Η απόφαση 97/220/ΕΚ της Επιτροπής(11) καθορίζει τους όρους σχετικά με την υγεία των ζώων και τη δημόσια υγεία καθώς και την κτηνιατρική πιστοποίηση για τις εισαγωγές κρέατος αγριοχοίρου από τρίτες χώρες.
(5) Για να διευκολυνθεί η χρήση και η διαφάνεια της κοινοτικής νομοθεσίας και για να ενημερωθούν οι όροι υγείας των ζώων και δημόσιας υγείας καθώς και η κτηνιατρική πιστοποίηση για τις εισαγωγές κρέατος άγριων και εκτρεφόμενων θηραμάτων και κρέατος κουνελιού από τρίτες χώρες, κρίνεται αναγκαίο να συνταχθεί ενιαία απόφαση. Επομένως, κατά λογική ακολουθία πρέπει να καταργηθούν οι αποφάσεις 97/217/ΕΚ, 97/218/ΕΚ, 97/219/ΕΚ και 97/220/ΕΚ.
(6) Λαμβανομένου υπόψη του γεγονότος ότι πρέπει να εφαρμοσθεί νέο καθεστώς πιστοποίησης για τις ενδιαφερόμενες χώρες εξαγωγής, πρέπει να προβλεφθεί ένα χρονικό διάστημα για την εφαρμογή του.
(7) Η παρούσα απόφαση θα επανεξετασθεί υπό το πρίσμα των εξελίξεων στο ζωοϋγειονομικό καθεστώς των περιοχών καταγωγής, και ιδίως στο πλαίσιο της εφαρμογής των συμφωνιών μεταξύ της Κοινότητας και τρίτων χωρών που αφορούν τα θέματα που καλύπτονται από την παρούσα απόφαση, κυρίως όσον αφορά το άρθρο 5 της συμφωνίας μεταξύ της Ευρωπαϊκής Κοινότητας και της κυβέρνησης του Καναδά περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων, καθώς και το άρθρο 6 της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώικων ζώων και ζωικών προϊόντων.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς της παρούσας απόφασης, ως "εκτρεφόμενα πτερωτά θηράματα" ορίζονται τα ορτύκια, τα περιστέρια, οι φασιανοί, οι πέρδικες και οποιαδήποτε άλλα πτερωτά θηράματα, με εξαίρεση τις όρνιθες, τις γαλοπούλες, τις μελεαγρίδες, τις πάπιες, τις χήνες και τους στρουθιονίδες (ratitae).
Άρθρο 2
1. Τα κράτη μέλη επιτρέπουν την εισαγωγή νωπού κρέατος των ακόλουθων κατηγοριών:
- κρέας, εκτός από εντόσθια, αγρίων δίχηλων θηραμάτων, με εξαίρεση τους αγριόχοιρους,
- κρέας εκτρεφόμενων δίχηλων θυραμάτων, με εξαίρεση τους εκτρεφόμενους "αγριόχοιρους,"
- κρέας, εκτός από εντόσθια, αγριοχοίρων,
- κρέας εκτρεφόμενων "αγριοχοίρων",
- κρέας αγρίων πτερωτών θηραμάτων, εκτός από εντόσθια, με εξαίρεση τα πτερωτά θηράματα που δεν έχουν υποστεί αποπτίλωση και εκσπλαχνισμό,
- κρέας "εκτρεφόμενων πτερωτών θηραμάτων",
- κρέας, εκτός από εντόσθια, αγρίων μονόπλων, δηλαδή κρέας ζέβρας,
- κρέας αγρίων κονικλοειδών, δηλαδή κουνελιού και λαγού, εκτός από εντόσθια, με εξαίρεση τα κονικλοειδή που δεν έχουν υποστεί εκδορά και εκσπλαχνισμό,
- κρέας εκτρεφόμενων κουνελιών,
- κρέας, εκτός από εντόσθια, αγρίων χερσαίων θηλαστικών, με εξαίρεση τα άγρια οπληφόρα και κονικλοειδή,
το οποίο προέρχεται από τις περιοχές που καθορίζονται στο παράρτημα I, εφόσον πληροί τις προϋποθέσεις που ορίζονται στο σχετικό υγειονομικό πιστοποιητικό, το οποίο συντάσσεται σύμφωνα με το παράρτημα III, κατά τα προβλεπόμενα στο παράρτημα II της παρούσας απόφασης.
2. Τα κράτη μέλη επιτρέπουν την εισαγωγή στο έδαφός τους κρέατος άγριων και εκτρεφόμενων θηραμάτων και κρέατος κουνελιού από την χώρα καταγωγής, υπό τους ειδικούς όρους που απαιτούνται στο παράρτημα ΙΙ και περιγράφονται στο παράρτημα IV. Η χώρα εξαγωγής πρέπει να αναγράφει αυτούς τους ειδικούς όρους στο τμήμα V των πιστοποιητικών κάθε τύπου που καθορίζονται στο παράρτημα III.
Άρθρο 3
Η παρούσα απόφαση αρχίζει να ισχύει 60 ημέρες από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 4
1. Οι αποφάσεις 97/217/ΕΚ, 97/218/ΕΚ, 97/219/ΕΚ και 97/220/ΕΚ καταργούνται από την ημερομηνία έναρξης ισχύος της παρούσας απόφασης, η οποία αναφέρεται στο άρθρο 3.
2. Τα κράτη μέλη επιτρέπουν την εισαγωγή νωπών κρεάτων που καλύπτονται από την παρούσα απόφαση, τα οποία έχουν παραχθεί και πιστοποιηθεί σύμφωνα με τις απαιτήσεις των αποφάσεων 97/217/ΕΚ, 97/218/ΕΚ, 97/219/ΕΚ και 97/220/ΕΚ επί 35 ημέρες μετά την ημερομηνία που αναφέρεται στο άρθρο 3.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 7 Σεπτεμβρίου 2000.

Labels: 3
17
5